KLM (humortrio)

KLM var en norsk humortrio bestående av komikerne Trond Kirkvaag, Knut Lystad og Lars Mjøen. Trekløveret har underholdt nordmenn med sine ville sprell både på TV og i radio, og har også sin egen fanklubb, KLM Fanklubb. Selv om de har hatt stor suksess både i sine TV- og radioserier, er nok KLM aller mest kjent fra seriene om Brødrene Dal – Professor Drøvels Hemmelighet (1978), Spektralsteinene (1981), Legenden om Atlant-is (1993) og Mysteriet om Karl XIIs Gamasjer (2005), samt teaterforestillingen Vikingsverdets forbannelse (1997).

Lystad og Mjøen traff hverandre i 1973 i forbindelse med Harald Tusbergs Smil til det skjulte kamera. De fant tonen umiddelbart og begynte snart å lage radiosketsjer sammen. Kirkvaag «oppdaget» Lystad og Mjøen via radioprogrammet «Bedre Sent Enn Alvor» i 1975, og KLM startet sitt samarbeid med TV-serien NyNytt i 1976. Da hadde Kirkvaag allerede jobbet i NRK i nesten 10 år.

Lystad og Mjøen fjernsynsdebuterte forøvrig i programmet Hvad nuh?! med en sketsj om hjemmefronten. Programmet ble sendt 8. mai (frigjøringsdagen) og utløste en storm av kritikk. KLM har hele tiden hatt britiske Monty Python som sine forbilder, og de fleste av seriene deres har mye av den samme humoren som man finner i Monty Python's Flying Circus. I 1985 spilte KLM inn sin eneste spillefilm. Tittelen Noe helt annet er inspirert av Monty Pythons And Now for Something Completely Different.

KLMs TV-serier
NyNytt, KLMs første serie, ble sendt i to sesonger. Høsten 1976 kom første sesong som inneholdt tre programmer. Sesong 2, som inneholdt seks programmer, ble sendt i 1977/1978. Serien var lagt opp som en parodi på datidens nyhetssendinger med reportasjer, sport, spørrekonkurransen «Gods & Gull» og en mengde sprø innfall i Monty Python-stil. Reportasjene var stort sett basert på trioens humoristiske tolkninger av reelle nyhetsoverskrifter. Avisutklippene man så i bakgrunnen i "nyhetsstudioet" var hentet fra virkelige aviser.
Press!, KLMs andre serie, kom i 1979 og bestod av seks programmer. Press! var en parodi på ukebladenes fokus på uvesentligheter som datidens jetset-liv, innholdsløse noveller og skjebner fra virkeligheten (Anna-i-ødemarken...). Harald Heide-Steen jr. og Marianne Mørk hadde mange roller i serien. Dette var KLMs første TV-samarbeid med Tom Mathisen, som hadde fortellerstemme i novelle-innslagene i alle episodene.
Kliin kokos var trioens tredje serie, og ble sendt i to sesonger. Første sesong bestod av fire episoder, og ble sendt som innslag i NRK-programmet Kom inn i 1981. Andre sesong bestod av åtte episoder, og ble sendt som innslag i NRK-programmet Lørdagsbilaget  i 1985.
Fjærsynet var trioens fjerde serie, og ble sendt i 1982/1983. Mange regner dette som deres beste TV-serie. Serien var en av trioens to parodier på TV-mediet, og i serien kalte de NRK for MRK (Morsk Rikskringkasting). Serien bestod av sju programmer, ett for hver ukedag. De faste postene Ertemiddagsnytt, Spare-TV, Daffrevyen og Velsnytt ble supplert med diverse parodier på NRK-program/NRK-serier. KLM tullet veldig mye med navnene i denne serien, og de aller fleste innslagene hadde morsomme navn på personene som var involvert.
I spøkelyset var navnet på den neste TV-serien KLM lagde, og ble sendt i 1983/1984. Serien inneholdt 6 programmer, hvorav «Totaltrim» nok er det mest kjente sammen med «Speiderne» (KLMs parodi på speideren).
SKAI-TV, trioens sjette serie, kom i 1988/1989, og var en ny fjernsynsparodi sendt på NRK. Humoristen Stine Kjelland-Mørdre var også med. Denne serien hadde på samme måte som Fjærsynet en oppbygning rundt nyhetene, som her ble kalt Dvaskrevyen. Forskjellen fra Fjærsynet var at programmene i SKAI-TV ikke var delt etter ukedager, men etter tema. De seks programmene hadde temaene «Skomakergata», «To-kosTV», «Sport og dill», «Hybel Aid '89», «Nitti snørrunger» og «BørDan?». Ellers inneholdt SKAI-TV flere gode parodier på ulike TV-serier o.l. Blant annet fikk Trond Kirkvaag boltre seg fritt i sine parodier i denne serien. Her finner vi parodiene på Sølve Grotmol, Frantz Saksvik, Brikt Jensen og Dan Børge Akerø. Om mange mente at Fjærsynet var KLMs beste serie, er det sannsynligvis like mange som mener at SKAI-TV overgår denne. Skai-TV ble da også plukket ut til å vises på Frogner kino da KLM Fanklubb feiret sitt 20-årsjubileum 19. april 2008.
Njus var en serie KLM lagde som ble sendt som innslag i underholdningsprogrammet LørDan på NRK. Serien bestod av fem programmer.
KLMs Nachspiel ble sendt i 1992 i åtte programmer. Til forskjell fra tidligere KLM-serier foregikk denne i et studio med publikum tilstede. Publikum ble hovedsakelig vervet fra KLM Fanklubb. Programmene var inndelt i temaene «Slanking», «Fobier», «Kunst og kultur», «Spill», «Uhell og ulykker», «Miljøvern», «Sensur» og «Nachspiel». Mjøen var programleder i studio der det ble spilt sketsjer i tilknytning til temaet. I tillegg ble en del sketsjer spilt inn andre steder enn i studio.
De ukjente OL-heltene var en serie KLM lagde som innslag i OL-programmet Vindu mot Lillehammer i 1994. Serien bestod av 15 programmer.
KLMs Vorspiel ble sendt i 1995 i tolv programmer. Serien minnet mye om KLMs Nachspiel, men programmene hadde ikke noe spesielt tema. Det som imidlertid gikk igjen var jakten på Boris Jeltsins svarte atomkoffert. Denne ble glemt igjen i studio, og etter hvert borte, etter at Jeltsin og Bill Clinton besøkte studio i det første programmet. Publikum i salen var, i likhet med KLMs Nachspiel, også her i hovedsak hentet fra KLM Fanklubb.

Trond Kirkvaag døde i 2007 og dermed var KLM historie.

Kort oversikt
1976-1978 NyNytt
1979 Press!
1981 og 1985 Kliin kokos
1982-1983 Fjærsynet
1983-1984 I spøkelyset
1988-1989 SKAI-TV
1991 Njus
1992 KLMs Nachspiel
1994 De ukjente OL-heltene
1995 KLMs Vorspiel

Brødrene Dal

KLM har laget fire serier om brødrene Gaus, Roms og Brumund Dal

De fire seriene er: 

 Brødrene Dal og professor Drøvels hemmelighet (1979)
 Brødrene Dal og spektralsteinene (1982)
 Brødrene Dal og legenden om Atlant-is (1994)
 Brødrene Dal og mysteriet om Karl XIIs gamasjer (2005)

I tillegg spilte de teaterforestillingen Brødrene Dal - Vikingsverdets Forbannelse i Vikingland på Tusenfryd utenfor Oslo i august 1997. Denne forestillingen ble senere digitalt restaurert og sammensatt til en spillefilm, som hadde premiere 10. september 2010.

KLM i Montreux

 Nuts (1982). Dette var KLMs første bidrag til Underholdningsfestivalen i Montreux. Innslaget var bygget over KLM-serien Kliin kokos, og mange av klippene var hentet derfra.
 Diplomatix (1985). Dette var KLMs andre bidrag, og var basert på sketsjen Ambassadørakademiet, og handlet om norsk diplomati i dokumentmappeformat. Med dette bidraget vant KLM «Special Prize of the City of Montreux».
 The Rise and Fall of an Olympic Village (1994). KLMs tredje bidrag til Montreux var basert på Lillehammer-OL i 1994. KLM vant «Sølvrosen» (pris for morsomste program) etter å ha deltatt med dette innslaget.
 The International KLM Show (1996). KLMs fjerde og siste bidrag bestod av høydepunkter fra serien KLMs Vorspiel.

Noe helt annet 
KLM laget i 1985 sin eneste spillefilm, Noe helt annet. Handlingen spinner rundt Dracula og er en crazykomedie. Et mangfold av norske kjendiser medvirket i filmen. Filmen fikk senere kult-status i Norge.

KLM i Kvitt eller Dobbelt 

I 2006 vant Ådne Feiring 48 000 kr i Kvitt eller Dobbelt da han gikk opp i emnet KLM.

Hederspris
1. september 2007 fikk KLM Komiprisens hederspris. Lystad og Mjøen mottok prisen; Kirkvaag var for syk til å delta på prisutdelingen.

Utgivelser på VHS/DVD

VHS 

 Mer kliin kokos (1983)
 Noe helt annet (1985)
 KLMs beste: Volum 1
 KLMs beste: Volum 2
 KLMs beste: Nachspiel
 KLMs beste: Vorspiel

DVD 

 Noe helt annet
 KLM klassikere 1 (2002)
 KLM klassikere 2 (2003)
 KLM klassikere 3 (2005)
 KLM klassikere 4 (2007)

Diskografi

Album
 Spektralplate (1982)
 KLM (1983)
 KLM synger Brødrene Dal (1991)
 Brødrene Dal på vikingtokt (1997)
 De Beste (Samlealbum, 2002)

Singler
Torsken kommer/Gaus, Roms og Brumund (1982)
Noe helt annet/Perler for svin (1985)
Viking viking skip skip (1997)
Viking Arne (1997)

Referanser

Eksterne lenker

 Brødrene Dal på NRK.no

 
NRK